Agim Bajrami

**Agim (Çerkin) Bajrami** (Lindur më; 12 shkurt 1964 Stagovë, Kaçanik – 10 gusht 1998) ishte veprimtar politik, luftëtar i Ushtrisë Çlirimtare të Kosovës dhe dëshmor i njohur me emrin e luftës **komandant zefi**. Ai ishte komandant i njësive të UÇK-së në Kaçanik dhe zëvendëskomandant i Zonës Operative të Nerodimes. Pas rënies heroike u dekorua me urdhër dhe medalje shtetërore të Kosovës dhe figura e tij përkujtohet institucionalisht në disa forma publike.

## Jeta 
Agimi ishte djali i Qerkin dhe Elife Bajramit. Që në fëmijëri shfaqi ndjenja të theksuara atdhetare dhe kundërshtoi hapur shtypjen e shqiptarëve nga regjimi jugosllav. Agimi ishte i martuar me Zarijen dhe kishte tre fëmijë: Blertën, Burimin dhe Florimin. 

## Arsimimi 
Në shkollë u ndëshkua disa herë për refuzimin e historisë së falsifikuar zyrtare dhe për qëndrimet e tij kombëtare. Ai lexonte gjerësisht për historinë shqiptare dhe u ndikua thellë nga figura e Adem Demaçit, të cilin e konsideronte idol politik dhe moral.

## Veprimtaria politike dhe burgosja 
Pas demonstratave studentore të vitit 1981, Agim Bajrami u përfshi në veprimtarinë ilegale dhe iu bashkua Lëvizjes Popullore të Kosovës (LPK).

Në vitin 1988, u detyrua të shërbente në Armatën Popullore Jugosllave, ku u arrestua dhe u dënua me 5 vjet burg për veprimtari politike. Gjatë vuajtjes së dënimit u mbajt në burgjet e Lubjanës, Prishtinës, Dubravës dhe Gurakocit, ku u përball me tortura dhe kushte të rënda.

Në vitin 1991, pas presionit ndërkombëtar, u lirua me amnisti si i burgosur politik. Lirimi i tij u përshëndet publikisht edhe nga Adem Demaçi, i cili e vizitoi familjen Bajrami.

Veprimtaria në Kosovë dhe mërgimi në Zvicër

Pas lirimit, Agimi vazhdoi aktivitetin politik në Kaçanik, por për shkak të ndjekjes së vazhdueshme nga UDB-ja, në dhjetor 1991 u detyrua të largohej nga Kosova dhe kërkoi azil politik në Zvicër.

Në Zvicër u përfshi menjëherë në strukturat e LPK-së (Dega Jashtë Vendit)dhe veproi në Cyrih, Richterswil dhe Altstätten. 

Në janar të vitit 1998, në Saarland të Gjermanisë, u themelua Këshilli Rajonal i fondit “Vendlindja Thërret”, ku Agimi ishte një nga veprimtarët kryesorë. Vetëm një muaj e gjysmë më vonë, ai mori vendimin për t’u inkuadruar drejtpërdrejt në luftë.

### Aktivizmi 
	•organizimin e demonstratave,

	•mobilizimin e mërgatës,

	•mbështetjen e fondit “Vendlindja Thërret”,

	•dhe ndihmën materiale e organizative për Ushtrinë Çlirimtare të Kosovës.

Ai ishte gjithashtu aktiv në jetën kulturore shqiptare në mërgim dhe bashkëpunoi me shoqata kulturore shqiptare në Zvicër.

Inkuadrimi në UÇK dhe lufta

Pas masakrave në Likoshan dhe Prekaz dhe rënies së familjes Jashari, Agim Bajrami i’u përgjigj thirrjes së Shtabit të Përgjithshëm të UÇK-së. Më 7 mars 1998, si pjesë e një grupi prej 30 luftëtarësh, u nis nga Zvicra për në Kosovë.

Pas hyrjes nga Shqipëria dhe një marshimi të vështirë përmes Pashtrikut, grupi mbërriti në Drenicë. Agimi u caktua për:

	•organizimin e UÇK-së në Kaçanik dhe rrethinë,

	•dhe veproi në kuadër të Zonës Operative të Nerodimes.

Ai njihej si strateg ushtarak dhe organizator i celulave të para të UÇK-së në Kaçanik.

## Vdekja 
Agim Bajrami ra dëshmor më 10 gusht 1998, në fshatin Gabrricë, Komuna e Kaçanikut. Ai u rrethua nga forcat serbe së bashku me Xheladin Kurtajn dhe Besnik Beguncën. Pas disa orësh rezistence të armatosur, luftëtarët ranë pasi u mbetën pa municion.

### Dekorime dhe përkujtim 
	•Medalja e Artë “Luftëtari i Lirisë – Adem Jashari” (2010)

	•Urdhri “Heroi i Kosovës”, nga Presidenti Hashim Thaçi (2016)

Në nder të tij:

	•shkolla fillore në vendlindjen e Agimit në fshatin Stagovë mban emrin “Agim Bajrami”,

	•pranë shkollës është ngritur busti i tij,

	•rrugë dhe institucione në Kosovë mbajnë emrin Agim Bajrami ose Komandant Zefi.

Trashëgimia dhe përkujtimi

Rënia heroike e Agim Bajramit më 10 gusht 1998 ka lënë gjurmë të thella në historinë e Komunës së Kaçanikut dhe në luftën çlirimtare të Ushtrisë Çlirimtare të Kosovës.

Dita e Dëshmorëve të Kaçanikut

Data 10 gusht shënohet zyrtarisht si Dita e Dëshmorëve të Kaçanikut, në kujtim të rënies heroike të komandantit Agim Bajrami dhe bashkëluftëtarëve të tij. Kjo datë përkujtohet çdo vit me aktivitete institucionale, përkujtimore dhe homazhe zyrtare në Kaçanik.

Brigada 162 “Agim Bajrami”

Në nder të tij, njësija e Ushtrisë Çlirimtare të Kosovës mbajti emrin Brigada 162 “Agim Bajrami”, e cila veproi në kuadër të Zonës Operative të Nerodimes.

Brigada 162 kishte një rrugë luftarake të gjatë dhe të lavdishme dhe gjatë luftës çlirimtare dha 95 dëshmorë të lirisë.

Përmendore dhe institucione që mbajnë emrin e tij

	•Shkolla fillore në fshatin Stagovë mban emrin “Agim Bajrami”.

	•Pranë shkollës është ngritur busti i Agim Bajramit.

	•Në parkun e qytetit të Kaçanikut është ngritur përmendorja e Agim Bajramit, si shenjë nderimi për kontributin dhe sakrificën e tij për lirinë e Kosovës.

	•Rrugë dhe institucione të ndryshme në Kosovë mbajnë emrin Agim Bajrami ose Komandant Zefi

## Thënie të tij 
*“Është për t’ia pasur lakmi një populli që ka shumë heronj, por i mjerë është ai popull që ende ka nevojë për ta.”*

## Burime 
* Isuf Sherifi. *Hyrja për në Agim*.
* Arbresh.info, “Presidenti Thaçi përkujton Agim Bajramin në 22-vjetorin e rënies”, 10 gusht 2020.
* Zyra e Presidentit të Republikës së Kosovës, Dekorimi me Urdhrin “Heroi i Kosovës”, 11 gusht 2016.
* Dokumentar: Nusret Pllana – Agim Bajrami “Komandant Zefi”.
* Dekret presidencial për Medaljen “Luftëtari i Lirisë – Adem Jashari”, 2010.

## Shiko edhe 
* Ushtrisë Çlirimtare të Kosovës

## Burime